ภาพรวมน้ำในประเทศลดลง ส่งผลให้สถานการณ์น้ำจะกลับเข้าสู่ภาวะปกติในเร็ววัน
นายทวีศักดิ์ ธนเดโชพล รองอธิบดีกรมชลประทาน เปิดเผยถึงภาพรวมสถานการณ์น้ำของทั้งประเทศ ว่า ขณะนี้ ลุ่มน้ำเจ้าพระยา ปิง วัง ยม น่าน รวมถึงลุ่มน้ำท่าจีน ปริมาณฝนตอนบนไม่มี หรือมีน้อยมาก ส่งผลให้การระบายน้ำเป็นไปได้ด้วยดี ไม่มีอะไรมาเติม จุดรวมของแม่น้ำเจ้าพระยาที่ค่ายจิรประวัติ มีแนวโน้มลดลง อัตราการไหลของน้ำวันนี้ 2,463 ลบ.ม.ต่อวินาที ระดับน้ำลดลงวันละ 9 ซม. ที่ C2 จังหวัดนครสวรรค์ ขณะที่ ปริมาณน้ำท้ายเขื่อนเจ้าพระยาลดลงเหลือ 2,565 ลบ.ม.ต่อวินาที มีแนวโน้มลดลง แม่น้ำน่านทรงตัว สรุปแล้วขณะนี้ลุ่มน้ำเจ้าพระยา มีแนวโน้มดีขึ้น ปริมาณน้ำลดลงวันละ 30 กว่าลบ.ม.ต่อวินาที ด้านลุ่มน้ำป่าสัก ปริมาณน้ำตอนบนลดลง อัตราการไหลของน้ำเข้าเขื่อน 300 ลบ.ม.ต่อวินาที แต่เนื่องจากความจุน้ำยังสูงกว่าระดับเก็บกัก จึงต้องระบายน้ำออก 500 ลบ.ม.ต่อวินาที โดยระบายลงมาที่เขื่อนพระราม 6 และตัดน้ำมาที่คลองระพีพัฒน์ เพื่อระบายออกอ่าวไทย ส่งผลให้น้ำที่จะลงมาสบทบกับลุ่มน้ำเจ้าพระยาคงเหลือที่ 670-700 ลบ.ม.ต่อวินาที ส่วนลุ่มน้ำท่าจีน ปริมาณน้ำตอนบนลดลง สังเกตที่ประตูน้ำโพธิ์พระยาสัดส่วนน้ำลดลงอยู่ที่ 200 กว่าลบ.ม.ต่อวินาที ปัจจุบันมีการเร่งระบายน้ำตอนปลายของ จังหวัดนครปฐม พร้อมเฝ้าระวังสิ่งกีดขวางทางน้ำต่างๆ โดยเร่งระบายน้ำจากคลองดำเนินสะดวกออกทางปากแม่น้ำท่าจีน เตรียมพร้อมรองรับน้ำจากทางเหนือที่จะไหลลงมา นอกจากการเร่งระบายน้ำแล้ว กรมชลประทาน ยังได้วางแผนกักเก็บน้ำไว้ใช้ช่วงฤดูแล้ง ในวันที่ 1 พ.ย. 64 – 30 เม.ย. 65 โดยต้องกักเก็บน้ำไว้ประมาณ 30-40 เปอร์เซ็นต์ของปริมาณน้ำในปัจจุบัน ซึ่งขณะนี้ภาพรวมน้ำในเขื่อนภูมิพลและเขื่อนสิริกิติ์ มีปริมาณน้ำมากกว่าปีที่แล้วมาก ส่งผลดีให้เกษตรกรสามารถทำการเกษตรในช่วงหน้าแล้งที่จะถึงนี้ได้